Antanas Drilinga

**Antanas Drilinga** (g. 1935 m. gegužės 16 d. Plikiškiuose, Anykščių valsčius, Utenos apskritis) – Lietuvos komjaunimo veikėjas, poetas, prozininkas, žurnalistas, redaktorius, vertėjas.

## Biografija
Tėvai Feliksas Mykolas Drilinga ir Emilija Paknytė-Drilingienė – neturtingi žemdirbiai. Augo su seserimi Marijona (g. 1926 m.) ir broliu. Mokėsi Mikierių pradžios mokykloje, Šimonių progimnazijoje. 1951–1955 m. lankė Ukmergės mokytojų seminariją. 1955–1959 m. Vilniaus pedagoginiame institute studijavo lietuvių kalbą ir literatūrą.

1957–1958 m. žurnalo „Švyturys“ literatūrinis darbuotojas, 1958–1962 m. laikraščio „Komjaunimo tiesa“ Literatūros ir meno skyriaus vedėjas. 1959–1973 m. LLKJS CK narys. 1962–1963 m. žurnalo „Moksleivis“ Literatūros ir meno skyriaus vedėjas. 1963–1965 m. LLKJS CK darbuotojas. 1965–1966 m. žurnalo „Moksleivis“ vyriausiasis redaktorius. 1967–1972 m. žurnalo „Nemunas“ vyriausiasis redaktorius. 1971–1974 m. LSSR rašytojų sąjungos Kauno skyriaus sekretorius.

1973–1976 m. Vilniaus universiteto Istorijos fakultete studijavo žurnalistikos specialybę. 1975–1985 m. LSSR rašytojų sąjungos literatūros konsultantas. 1985–1989 m. savaitraščio „Literatūra ir menas“ vyriausiasis redaktorius. Nuo 1989 m. rašytojas profesionalas. 1992–1995 m. Valstybinio leidybos centro vyriausiasis redaktorius, 1995–2005 m. leidyklos „Džiugas“ vadovas, leidyklų „Margi raštai“, „Ardor“ leidėjas.

Nuo 1962 m. Lietuvos rašytojų sąjungos narys, 1970–1990 m. dar ir sąjungos valdybos narys.

## Kūryba
Eilėraščius pradėjo spausdinti 1953 metais. Kūryba pasižymi žanrų ir stiliaus įvairove: lyrika, mikropoemos, romanai, dokumentinė proza, libretai, eilėraščiai vaikams. Jo poezijoje greta tradicinių meilės ir gamtos motyvų dažna visuomeninė tematika. Prozos kūriniuose A. Drilinga dažniausiai žvalgosi po amžininkų kasdienybę, sudėtingus santykius šeimoje, pastangas įsitvirtinti visuomenėje, įveikti dvasines problemas.

Eilėraščių rinkinyje „Atveriu langą“ (1959 m.) apdainavo komjaunuolišką jaunystę, meilę ir draugystę. Platesnis temų ratas ir gilesnis jų traktavimas matyti eilėraščių rinkinyje „Rankos ir betonas“ (1962 m.), kuriame atskiri ciklai skirti Kauno komjaunuoliams pogrindininkams, Kauno hidroelektrinės statytojams, sovietiniams kosmoso užkariautojams, ryškūs taikos, darbo, meilės motyvai. Kelionių po Sibirą įspūdžiai atsispindi eilėraščių rinkinyje „Skambančios naktys“ (1965 m.).

Sukūrė libretus Antano Rekašiaus operai „Šviesos baladė“ (pastatyta 1970 m.), Algimanto Bražinsko operoms „Pagramančio šnekučiai“, „Kristijonas“ (pastatyta 1985 m.) ir „Liepsna“. Pagal jo eiles yra sukurta dainų: Algimanto Jeleniausko „Vakaro sonetas“, Teisučio Makačino „Pirmyn, darbininkai“, Vytauto Kairiūkščio „Vidurnakty“ ir kt.

Išvertė operų „Karmen“, „Lietuviai“, operačių „Monmartro žibuoklės“, „Šikšnosparnis“ ir kitų libretus.

## Bibliografija

* Kur kairėn, kur dešinėn. – Vilnius: Laikraščių ir žurnalų leidykla, 1957. – 16 p.: iliustr.
* Atveriu langą: eilėraščiai. – Vilnius: Valstybinė grožinės literatūros leidykla, 1959. – 67 p.
* Vilnius nubunda / iliustr. Janina Lili Paškauskaitė. – Vilnius: Valstybinė grožinės literatūros leidykla, 1959. – 16 p.: iliustr.
* Rankos ir betonas: eilėraščių rinkinys / dail. Adasa Skliutauskaitė. – Vilnius, 1962. – 118 p.: iliustr.
* Skambančios naktys: eilėraščiai. – Vilnius: Vaga, 1965. – 78 p.
* Šiluma: eilėraščiai / dail. Vida Leonavičienė. – Vilnius: Vaga, 1968. – 127 p.: iliustr.
* Monologų knyga / iliustr. Janina Lili Paškauskaitė. – Vilnius: Vaga, 1971. – 93 p.: iliustr.
* Erdvės trauka: mikropoemų knyga. – Vilnius: Vaga, 1974. – 105 p.
* Žolės spalva: rinktinė / dail. Irena Katinienė. – Vilnius: Vaga, 1975. – 249 p.: iliustr.
* Kauno autografai: apybraižos. – Vilnius: Mintis, 1977. – 100 p.
* Rugpjūčio ritmai: eilėraščiai / dail. Dainius Kuzminskis. – Vilnius: Vaga, 1977. – 182 p.: iliustr.
* Vyrai išplaukia į jūrą: lietuvių rašytojų kūriniai apie jūrą (sudarytojas). – Vilnius: Vaga, 1977. – 318 p.: iliustr.
* Taikos balandžiai: eilėraščiai (sudarytojas). – Vilnius: Vaga, 1978. – 295 p.
* Laimės kūdikio gyvenimas: romanas. – Vilnius: Vaga, 1980. – 313 p.
* Jūrų romansai: eilėraščiai. – Vilnius: Vaga, 1980. – 150 p.
* Jau saulelė: romanas. – Vilnius: Vaga, 1982. – 335 p.
* Slenksčiai: eilėraščiai ir poema / dail. Rimvydas Kepežinskas. – Vilnius: Vaga, 1983. – 94 p.: iliustr.
* Ant keteros: romanas. – Vilnius: Vaga, 1984. – 233 p.
* Akimirkų tėkmė: eilėraščiai ir poemos / iliustr. Rimantas Tumasonis. – Vilnius: Vaga, 1984. – 288 p.: iliustr.
* Alyvos šakelė balandžio snape: poezija, proza (sudarytojas). – Vilnius, 1985. – 573 p.
* Žmonės prie vieškelio: apybraižos. – Vilnius: Vaga, 1986. – 268 p.: iliustr.
* Improvizacija mušamaisiais: romanas. – Vilnius: Vaga, 1987. – 174 p.
* Laukimas: eilėraščiai / iliustr. Gerardas Šlektavičius. – Vilnius: Vaga, 1988. – 189 p. – ISBN 5-415-00032-1
* Ateiti ir išeiti: romanas. – Vilnius: Valstybinis leidybos centras, 1993. – 375 p.
* Monsinjoras: akimirkos su monsinjoru Kazimieru Vasiliausku. – Marijampolė: Ardor, 1994. – 154 p.: iliustr. – ISBN 9986-09-049-0
* Pelenai: romanas. – Vilnius: Vilspa, 1995. – 165 p. – ISBN 9986-14-075-7
* Ugnies paukštė: meilės eilėraščiai / dail. Rimantas Dichavičius. – Vilnius: Džiugas, 1996. – 69 p. – ISBN 9986-29-029-5
* Sonetai vakaro rūke. – Vilnius: Garnelis, 2001. – 32 p. – ISBN 9955-428-12-0
* Nuolaužos: eilėraščiai. – Vilnius: Lietuvos rašytojų sąjungos leidykla, 2002. – 29 p. – ISBN 9986-39-210-1
* Moteris, tas amžinas švelnumas… : meilės lyrika / sud. Julius Jasaitis. – Vilnius: Inforastras, 2005. – 103 p. – ISBN 9955-608-22-6
* Aš juos mylėjau: atsiminimai. – Vilnius: Gairės, 2005. – 237 p.: iliustr. – ISBN 9986-625-60-2
* Mano abėcėlė: eilėraščiai vaikams / dail. Vilius Jurkūnas. – Vilnius: Džiugas, 2006. – 24 p.: iliustr. – ISBN 9986-29-047-3
* Nuogas dykumoje: romanas. – Vilnius: Žuvėdra, 2006. – 237 p. – ISBN 9955-669-05-5
* Blyksniai: poetinės maksimos. – Vilnius: Petro ofsetas, 2008. – 126 p. – ISBN 978-9955-815-21-1
* Uogos kraujo spalvos: romanas. – Vilnius: Žuvėdra, 2009. – 255 p. – ISBN 978-9955-669-48-7
* Blyksnių atšvaitai: poetinės maksimos. – Vilnius: Petro ofsetas, 2011. – 111 p.: portr. – ISBN 978-609-420-175-2
* Atšvaitai: poetinės maksimos. – Vilnius: Petro ofsetas, 2013. – 237 p. – ISBN 978-609-420-284-1
* Vieneri sugrįžimų metai: dienoraštiniai užrašai. – Vilnius: Žuvėdra, 2015. – 270 p.: iliustr. – ISBN 978-609-8089-55-4


### Vertimai
Išvertė į lietuvių kalbą iš rusų ir prancūzų kalbų:
* Polis Eliuaras. Lyrika, su Tatjana Rostovaite, 1976 m.
* Ivanas Paderinas. Ant skardžio: apysaka, 1977 m.
* Pjeras Žanas de Beranžė. Dainos: eilėraščiai, 1981 m.
* Donatjenas Alfonsas Fransua de Sadas. Teresė. Filosofija buduare: erotiniai romanai, 1994 m.
* Kerimas Kurbanepesovas. Pareiga: eilėraščiai, 1985 m.

## Įvertinimas
* 1969 m. Komjaunimo premija
* 1972 m. „Poezijos pavasario“ laureatas
* 1981 m. LTSR nusipelnęs kultūros veikėjas
* Pasaulio taikos tarybos medalis
* 2015 m. Anykščių rajono garbės pilietis 

## Šaltiniai

## Nuorodos
* Virtuali paroda, skirta 75-osioms A. Drilingos gimimo metinėms